A BIZOTTSÁG 1668/2005/EK RENDELETE
(2005. október 13.)
a felvásárlást, a raktározást és a készletek értékesítését magukban foglaló intervenciós intézkedések finanszírozási költségeire alkalmazandó kamatlábaknak az EMOGA Garanciarészlege számára a 2006-os számviteli évre történő meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendeletre (1) és különösen annak 5. cikkére,
mivel:
(1)
A felvásárlást, raktározást és forgalomba hozatalt magukban foglaló intervenciós intézkedések finanszírozási költségei kiszámításának módszeréről és az ehhez alkalmazandó kamatról szóló, 1988. február 12-i 411/88/EGK bizottsági rendelet (2) 3. cikke előírja, hogy az intervenciós intézkedések finanszírozási költségeinél alkalmazott egységes kamatlábak az EURIBOR egyharmaddal, illetve kétharmaddal súlyozott három hónapos és tizenkét hónapos lejáratú kamatlábainak felelnek meg.
(2)
Minden számviteli év kezdete előtt a Bizottság meghatározza az Európai Mezőgazdasági Orientációs és Garanciaalap (EMOGA) Garanciarészlege számára e kamatlábat, a kiszámítást megelőző hat hónapban megállapított kamatlábak alapján.
(3)
A 411/88/EGK rendelet 4. cikkének (1) és (2) bekezdése szerint egyedi kamatlábat kell megállapítani azon tagállamok részére, amelyekben legalább hat hónapig a Közösség számára rögzített egységes kamatlábnál alacsonyabb kamatláb volt érvényben. Ha a tagállam a költségvetési év vége előtt nem közli az általa viselt kamatköltségek átlagos mértékét, akkor az alkalmazandó kamatlábat a fenti rendelet mellékletében meghatározott referencia-kamatláb alapján kell megállapítani.
(4)
A 411/88/EGK rendelet 4. cikkének (3) bekezdése értelmében, ha a 2005-ös és a 2006-os számviteli év során a tagállam által viselt kamatköltségek átlagos mértéke meghaladja a Közösség számára rögzített egységes kamatláb kétszeresét, a Bizottság visszatérítheti a kamatköltségeket az egységes kamatláb kétszeresének és a tagállamban alkalmazott tényleges kamatlábnak a különbségével megnövelt egységes kamatláb alapján.
(5)
A Bizottsághoz eljuttatott tagállami értesítések alapján indokolt a fenti feltételek figyelembevételével meghatározni az EMOGA Garanciarészlege 2006-os számviteli évére alkalmazandó kamatlábakat.
(6)
Az e rendeletben előírt intézkedések összhangban vannak az EMOGA bizottságának véleményével,
ELFOGADTA EZT A RENDELETET:
1. cikk
Az EMOGA Garanciarészlegének a 2006-os számviteli éve során felmerülő kiadásokra:
1.
az 1883/78/EGK rendelet 5. cikke szerinti egységes kamatláb mértéke 2,2 % a 2. és 3. pontban nem érintett tagállamoknál;
2.
a 411/88/EGK rendelet 4. cikkének (1) bekezdése szerinti egyedi kamatláb:
a)
2,1 % Franciaország, Ausztria, Finnország és a Cseh Köztársaság esetében;
b)
1,8 % Svédország esetében;
3.
a 411/88/EGK rendelet 4. cikke (3) bekezdésének megfelelően visszatérített kamatláb mértéke:
a)
3,2 % Ciprus esetében;
b)
5,1 % Magyarország esetében;
c)
3,0 % Lengyelország esetében;
d)
2,8 % Szlovénia esetében;
e)
2,3 % az Egyesült Királyság esetében.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2005. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. október 13-án.